**ՏԵՂԵԿԱՆՔ - ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԵՎ ԶԱՐԳԱՑՄԱՆ**

**ՖՐԱՆՍԻԱԿԱՆ ԳՈՐԾԱԿԱԼՈՒԹՅԱՆ ՄԻՋԵՎ 2018 ԹՎԱԿԱՆԻ ՄԱՐՏԻ 30-ԻՆ ԹՎԱԳՐՎԱԾ ԹԻՎ CAM1007 02 E ՖԻՆԱՆՍԱՎՈՐՄԱՆ ՀԱՄԱՁԱՅՆԱԳՐԻ ՓՈՓՈԽՈՒԹՅՈՒՆ** №**2-Ը ՀԱՍՏԱՏԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՆԱԽԱԳԱՀԻ ՀՐԱՄԱՆԱԳՐԻ ՄԱՍԻՆ» ՀՀ կառավարության որոշման նախագծի**

2016թ. նոյեմբերի 30-ին ստորագրված «Հայաստանի Հանրապետության կառավարության և Զարգացման ֆրանսիական գործակալության միջև թիվ CAM100701 02 E» 40 մլն եվրո գումարի չափով բյուջետային աջակցության վարկային համաձայնագրի շրջանակներում 2018թ. մարտի 30-ին ստորագրվել է «Հայաստանի Հանրապետության կառավարության և Զարգացման ֆրանսիական գործակալության միջև թիվ CAM1007 02 E ֆինանսավորման համաձայնագիրը» (այսուհետ` Համաձայնագիր): Վերջինիս շրջանակներում նախատեսվում է ՀՀ պետական եկամուտների կոմիտեին (այսուհետ` ՊԵԿ) տրամադրել 500.0 հազ. եվրո չգերազանցող գումարի չափով դրամաշնորհ` Միասնական հարկային օրենսգրքի ամբողջական կիրարկումը նախապատրաստելու, ֆիսկալ բարեփոխումներին հետամուտ լինելու և հարկաբյուջետային վարչարարության ծրագիրը (այսուհետ` Ծրագիր) ֆինանսավորելու նպատակով:

Համաձայնագրում դրամաշնորհի մասհանման վերջնաժամկետը 2020թ․ հուլիսի 18-ի «Փոփոխության համաձայնագիր №1-ով» սահմանվել էր 2021թ. դեկտեմբերի 31-ը, երբ ակնկալվում էր տեխնիկական տեսանկյունից ավարտին հասցնել նաև ամբողջ Ծրագիրը: Սակայն նկատի ունենալով, որ Ծրագիրը մեկնարկել է ուշացումով՝ 2019թ. երկրորդ կեսից, ինչպես նաև այն հանգամանքը, որ իրականացվող աշխատանքներում հետաձգումներ են առաջացել` պայմանավորված Քովիդ-19 համավարակի սահմանափակումներով և 2020թ. ադրբեջանական ագրեսիայի հետևանքներով, ֆրանսիական կողմի առաջարկությամբ նախատեսվում է երկարաձգել Ծրագրի տեխնիկական ավարտման ամսաթիվը և միջոցների մասհանման վերջնաժամկետը՝ սահմանելով մինչև 2022թ․ դեկտեմբերի 30-ը։

**Կապը ռազմավարական փաստաթղթերի հետ**

Համաձայնագրի շրջանակներում ֆրանսիական կողմի կապալառու հանդիսացող «Էքսպերտիզ Ֆրանս» (Միջազգային փորձագիտության ֆրանսիական գործակալություն) ֆրանսիական հանրային կազմակերպության և հայաստանյան կողմի վերջնական շահառու հանդիսացող ՊԵԿ-ի միջև կնքած 2019թ․ հուլիսի 9-ի «Խորհրդատուի ծառայության պայմանագրով» (այսուհետ` Պայմանագիր) սահմանվել են «Էքսպերտիզ Ֆրանս»-ի կողմից տրամադրվող տեխնիկական աջակցության կոնկրետ բաղադրիչներ, որոնք ուղղված են աջակցելու ՊԵԿ-ին ՀՀ կառավարության՝ 2019թ. դեկտեմբերի 12-ի №1830-Լ որոշման №2 հավելվածով հաստատված «ՀՀ ՊԵԿ զարգացման և վարչարարության բարելավման ռազմավարությունից բխող միջոցառումների ծրագրի» (այսուհետ` Ռազմավարություն) իրագործմանը։ Այսպես՝

- Պայմանագրի «Հարկային մարմնում՝ ստվերային տնտեսության և ոլորտների հարկունակության հնարավորությունների իմացության բարելավում» բաղադրիչն ուղղված է ապահովելու Ռազմավարության 2․2․6 «Հարկային պոտենցիալի, ստվերի և հարկային ճեղքի գնահատում և մեթոդաբանության կատարելագործում» միջոցառման պատշաճ կատարումը,

- Պայմանագրի «ՊԵԿ-ում ներքին և արտաքին տեղեկատվության մոբիլիզացման և վերլուծության հնարավորությունների հզորացում» բաղադրիչը՝ Ռազմավարության 1․1․2 «ՊԵԿ տեղեկատվական բազայի հուսալիություն» միջոցառման կատարումը,

- Պայմանագրի «Համադրելի տվյալների բազայի ստեղծման միջոցով տրանսֆերային գնագոյացման ծառայության գործունեության ամրապնդում» բաղադրիչը՝ Ռազմավարության 2․2․4 «Տրանսֆերային գնագոյացման իրավակարգավորումների կիրառում, հարկային հսկողության արդյունավետության բարձրացում» միջոցառման կատարումը,

- Պայմանագրի «Հարկերի հավաքագրման և գանձման ընթացակարգերի պարզեցում և հարկային կարգապահության ամրապնդում» բաղադրիչը՝ Ռազմավարության 2․1․1 «Հարկային կարգապահության ռիսկերի կառավարման համակարգ» միջոցառման կատարումը,

- Պայմանագրի «Տեխնիկական աջակցության ծրագրի գործառնական ներդրմանն ուղղված ներքին հաղորդակցման ծրագրի առաջարկում» բաղադրիչը՝ Ռազմավարության 1.1.1. «Հարկ վճարողների սպասարկման կենտրոնների հաղորդակցման համակարգ» միջոցառման կատարումը։

Վերոնշյալ նախագիծը Հայաստանի Հանրապետության պետական բյուջեի համար չի առաջացնում լրացուցիչ ֆինանսական պարտավորություններ:

Հաշվի առնելով վերոգրյալը և Ծրագրով նախատեսվող աշխատանքների կարևորությունը՝ «Հայաստանի Հանրապետության կառավարության և Զարգացման ֆրանսիական գործակալության միջև 2018թ. մարտի 30-ին ստորագրված թիվ CAM 100702 E ֆինանսավորման համաձայնագրի փոփոխություն №2»-ի հաստատումը համարվում է նպատակահարմար:

Պետական եկամուտների կոմիտե